International Hotel Investments ħabbret li għall-ewwwel darba se tħallas interim dividend ta’ tliet ċenteżmi għal kull sehem. Dan wara li kellha tkabbir u profitabilità tajbin fl-2013 minkejja kundizzjonijiet ekonomiċi dgħajfa fil-pajjiżi fejn il-kumpanija għandha l-lukandi ta’ ħames stilel. Fi stqarrija, il-kumpanija qalet li r-riżultati finanzjarji juru li d-dħul qabel l-imgħax, it-taxxa, id-diprezzament u l-ammortizzazzjoni kien ta’ €35 miljun, żieda ta’ 26 fil-mija fuq l-2012. Dan ma jinkludix l-andamanet pożittiv tal-lukanda li l-IHI għandha f’Londra li ħalliet qligħ ta’ 17-il miljun meta fl-2012 dan kien ta’ €9.7 miljun. Il-kumpanija sa issa biegħet 11 mit-12-il appartament residenzjali f’Londra. L-IHI hija l-propretarja ta’ lukandi ta’ ħames stilel f’San Pietruburgu, Praga, Budapest, Lisbona, Tripli u tnejn f’Malta, kif ukoll 50 fil-mija tal-ishma fil-Lukanda Corinthia u r-residenzi f’Londra. Hija tikri wkoll uffiċċji kummerċjali u ħwienet fi Tripli u San Pietruburgu.